
	 Նախագծով N1257-Ն որոշման N2 հավելվածն առաջարկվում է լրացնել նոր 6-րդ կետով, համաձայն որի՝
«Օրենսգրքի 56-րդ հոդվածի 10-րդ մասի 4-6-րդ կետերով սահմանված դեպքերում ապրանքի մատակարարման կամ աշխատանքի կատարման կամ ծառայության մատուցման նույն գործարքի մասով սույն կարգի 5-րդ կետին համապատասխան չեղարկված հարկային հաշվի փոխարեն նոր հարկային հաշիվ դուրս է գրվում սույն կարգի 5-րդ կետին համապատասխան հարկային հաշիվը չեղարկված համարվելուց հետո։»
Միաժամանակ N1257-Ն որոշման N2 հավելվածի գործող 5-րդ կետով վավերացված հարկային հաշվի չեղարկումը ենթակա է ստացողի հաստատման, իսկ համապատասխան հաղորդագրությունը 15-օրյա ժամկետում չհաստատվելու կամ չմերժվելու դեպքում հարկային հաշիվն ինքնաշխատ համարվում է չեղարկված։
Այս կարգավորման համատեքստում խնդրահարույց է ՀՀ հարկային օրենսգրքի 56-րդ հոդվածի 7-րդ մասով սահմանված կարգով դուրս գրվող հարկային հաշիվների՝ ինքնահաշիվների չեղարկման ընթացակարգը։
Հարկային օրենսգրքի 68-րդ հոդվածի 2-րդ մասի համաձայն՝ Հարկային օրենսգրքի 56-րդ հոդվածի 7-րդ մասով սահմանված կարգով հարկային հաշվի դուրսգրումն ինքնին համարվում է տվյալ հարկային հաշվի էլեկտրոնային ստորագրությամբ վավերացում։
Հետևաբար ինքնահաշիվը դուրսգրման պահից արդեն համարվում է վավերացված հարկային հաշիվ։ Եթե դրա նկատմամբ կիրառվի N1257-Ն որոշման N2 հավելվածի 5-րդ կետով նախատեսված ընդհանուր ընթացակարգը, ապա ինքնահաշվի չեղարկումը կարող է տևել մինչև 15 օր, իսկ նախագծով առաջարկվող նոր 6-րդ կետի համաձայն՝ փոխարինող նոր հարկային հաշիվը հնարավոր կլինի դուրս գրել միայն այդ ժամկետի ավարտից և նախկին հարկային հաշիվը չեղարկված համարվելուց հետո։
Նման կարգավորումը կարող է գործնականում առաջացնել խնդիրներ, հատկապես այն դեպքերում, երբ չեղարկման գործընթացն ընդգրկում է տարբեր հաշվետու ժամանակաշրջաններ։
Հետևաբար նպատակահարմար է N1257-Ն որոշմամբ սահմանել նաև նման հարկային հաշիվների չեղարկման առանձնահատուկ ընթացակարգ։
Առաջարկվում է Հարկային օրենսգրքի 56-րդ հոդվածի 7-րդ մասով սահմանված կարգով դուրս գրված հարկային հաշիվների համար նախատեսել պարզեցված և անմիջական չեղարկման ընթացակարգ՝ առանց 15-օրյա հաստատման ժամկետի կիրառման։
	
	Չի ընդունվել։

